กรมอนามัย เตือนกินเค้ก-คุกกี้  เสี่ยงน้ำหนักเพิ่ม อ้วนลงพุง
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ขนมเค้ก คุกกี้ ถือเป็นของขวัญที่นิยมมอบให้กันในช่วงเทศกาลปีใหม่และด้วยรสชาติที่หวาน อร่อย อาจทำให้กินเพลิน หากกินมากเกินไป ติดต่อกันเป็นประจำโดยไม่มีการควบคุม อาจทำร่างกายได้รับแป้ง น้ำตาลและไขมันมากเกินไป ส่งผลให้น้ำหนักตัวเพิ่มได้ง่าย เพราะขนมเค้กเนยสด 1 ชิ้นเล็กขนาด 35 กรัม ให้พลังงาน 140 กิโลแคลอรี ขณะที่คุกกี้ 1 ชิ้น ขนาด 10 กรัม ให้พลังงาน 50 กิโลแคลอรี หากกินเค้กปริมาณ 1 ปอนด์ต่อวันจะทำให้ร่างกายได้รับพลังงานถึง 1,800 กิโลแคลอรี ขณะที่พลังงานที่ร่างกายต้องการต่อวันอยู่ที่ 1,600 - 2,000 กิโลแคลอรี ดังนั้น หากสามารถเลือกได้ ขอให้เลือกขนมเค้กสูตรหวานน้อย เพิ่มผักหรือธัญพืชในเนื้อเค้ก ใช้ผลไม้ตกแต่งทดแทนครีม ที่นอกจากจะช่วยเพิ่มความสวยงามแล้ว ยังช่วยเพิ่มวิตามิน แร่ธาตุและใยอาหาร คุกกี้ควรเสริมด้วยธัญพืชต่างๆ เพื่อให้ได้รับประโยชน์เพิ่มมากขึ้น ที่สำคัญควรกินชิ้นเล็กๆ ควบคุมปริมาณการกินไม่กินมากเกินไป และหมั่นออกกำลังกายอย่างสม่ำเสมอ เพื่อลดการสะสมของน้ำตาล ไขมัน ลดปัจจัยเสี่ยงของโรคอ้วนลงพุง